Afrikaans Fiksie Archives - WORDSWORTH BOOKS
7 Dae – Deon Meyer
Ek sal elke dag ’n poliesman skiet, tot julle die moordenaar van Hanneke Sloet aankla. Só lui die dreigbrief aan die SAPS.
Ballade van Robbie de Wee En Ander Verhale – Deon Meyer
Internasionaal gevierde misdaadskrywer Deon Meyer se bundel tydskrifverhale Bottervisse in die jêm het in 1997 verskyn. Dié versameling was só gewild dat dit keer op keer herdruk is.
Brandwaterkom Deur Alexander Strachan
Die belofte wat Strachan met sy eerste roman, Dwaalpoort, getoon het, word verwesenlik in Brandwaterkom. Dit is een van die interessantste aanbiedings van historiese gegewens wat ek nog gelees het. In die hoofstorie figureer S.G. Vilonel, prokureur van Senekal, aanvanklik ‘n boere-kommandant in die ABO maar uiteindelik veroordeelde joiner. Toe generaal Prinsloo met 4000 boere-vegters in die Brandwaterkom vasgekeer was, was Vilonel die man wat die brief van oorgawe na die Britse owerstes gebring het. Maar daar is verskillende vertellers in die roman, en elkeen wil sy/haar verhaal op die voorgrond druk. Esther van Emmenes woon tydelik in die Brandwaterkom om deegliker navorsing oor die plaaslike gebeure tydens die ABO te kan doen vir haar tesis. Catharina Venter – wel, waar pas sy in die prentjie? Is sy werklik besig om Esther en Bullet te manipuleer sodat háár verhaal vertel kan word? En Bullet self; sy oorlogverhaal moet ook vertel word – altans, daar is ‘n verteller wat so dink. En hoe suiwer is elke verteller se motiewe? Eindelik lees ons vier stories wat met groot vaardigheid deur die bobaasverteller – Strachan self – in mekaar gevleg is.
Die Bewaker – Marguerite Poland
As vuurtorings vir jou, soos seker vir die meeste van ons, ‘n vae assosiasie van romantiek dra, dink weer! Hannes Harker, vuurtoringwagter op ‘n afgeleë eiland, herstel in die hospitaal van beserings nadat hy in die toring geval het. Hy vertel sy lewensverhaal stuk-stuk aan Rika, sy saalsuster. Die eiland is ‘n kosmos in die kleine; ‘n mens sou nie kon dink dat soveel intrige moontlik is op die klein, afgesonderde rots in die see waar slegs ghwanowerkers en vuurtoringpersoneel woon nie. Soos sy pa voor hom, lééf Hannes vir die vuurtoring met al die onwrikbare reëls en taboes wat daarmee gepaard gaan. Intussen wroeg sy vrou Aletta om die afsondering te hanteer. As ‘n individualis wat altyd die status quo uitdaag, is die verbanning op die eiland vir haar te veel. Die egpaar se storie is terselfdertyd die uitvloeisel én ‘n herhaling van dié van Hannes se ouers voor hulle op die eiland. Aletta is egter van ander stoffasie gemaak as Hannes se ma en hul verhaal speel gevolglik anders af. Marguerite Poland is ‘n ervare skrywer wat haar fyn waarnemingsin en insig in die menslike natuur duidelik laat blyk in die roman. Dit is die eerste keer dat ‘n boek van haar in Afrikaans verskyn.